
IN VITRO ANDROGENEZIS INDUKCIÓJA ROZSBAN (SECALE CEREALE L.)

Kulcsszavak: rozs; androgenezis; előkezelés; dajkatenyésztés; ploidia-fok
Kutatómunkánk általános célja volt a hatékony Doubled Haploid (DH) előállítás lehetőségeinek vizsgálata rozs portoktenyészetben. A lengyel eredetű ’Wibro’ őszi rozsfajtával végzett kísérleteink részletes céljai a következők voltak: a különböző előkezelések, illetve az ováriumos dajkatenyésztés hatásának vizsgálata, valamint a regenerált növények ploidia-fokának meghatározása. Indukciós táptalajként folyékony W14mf-t, regeneráló táptalajként 190-2Cu-t, gyökereztető táptalajként ½MS0-t használtunk.
A vizsgált háromféle különböző előkezelés (donor kalászok hideg előkezelése, izolált portokok „éheztetése” mannit/CaCl2 tápközegen, valamint ezek kombinációja) hatása között szignifikáns különbséget tapasztaltunk a portoktenyészetekből regenerált embrioidok, valamint a fejlődő zöld és albínó növénykék számát tekintve. Megállapítottuk, hogy a ’Wibro’ rozsfajta esetében a legmegfelelőbb előkezelés a középső/kései egy-sejtmagvas vakuólumos állapotú mikrospórákat tartalmazó donor kalászok két hétig történő inkubálása 4 °C-on.
Az ováriumos dajkatenyésztés hatásának vizsgálata során búza és rozs ováriumokat helyeztünk az izolált portokok közé az indukciós táptalajba. Más növényfajok dajkatenyésztéssel kapott, szakirodalomban publikált eredményeivel szemben, a kísérleteinkben használt rozsfajta esetében nem tapasztaltuk a dajkatenyésztés pozitív hatását, az inkább negatívan befolyásolta az androgenezist.
Az általunk portokkultúrával előállított növénykék ploidia-fokát áramlási citometria segítségével határoztuk meg. A kísérletsorozat végén végzett összesítés alapján a regenerált növénykék közül 6 haploidot, 12 diploidot, valamint 2 tetraploidot határoztunk meg.



